"Der Schulgiebel zerbröselt" stand dinn Blatt. De Meta kunnts goar net glaabn. Iehr Schul, nei die se als Schülere von 1943 bis 1951 gange is! Sellmol woars nuch de 2. Polytechnische Oberschul Falkenstaa. Itze hot se ne Noame von en ganz berühmtn Falkenstaaner: Wilhelm-Adolph-von-Trützschler Oberschule Falkenstein.
Mittn dinn Krieg is fr de Meta und iehre Klassenkameradinnen Schuloafang gewesn. Se hattn Lehrer, die noochn Krieg nie wieder habn unterrichtn därfn. Neie Lehrer sei kumme, viele drvoa net viel älter wie de grueßen Schüler. Se koame aus de verschiedenstn Berufe, habn siech durchgesetzt, sei gute Pädagogen wuern, die von iehrn ehemalign Schülern net vergessn wuern sei.
De Meta hot gleich iehr Schulfreindin Gisela in Berlin oagerufn. Ze zweet habn se de Noame vor iehre Lehrer zammgesucht und de Schulzeit in Gedankn wieder auflebn lossn. "Mier woarn de erschte Generation, die dinn Friedn larne durft", hot de Gisela gemaant. Und de Meta: "Aah wenn mr Hunger gelietn und gefruern habn, mier woarn zefriedn und ubeschwert". S Noamezammsuchn woar eigntlich e traurige Sach, wall alle Lehrerinne und Lehrer scho nimmer lebn. Iehre Schüler von dozemol sei ja scho selber alle- zamm alte Leit... De erschte Klassnlehrere woar s Fräulein Pürzel, noochert koam dr Gerhard Six, der hot Deitsch und Literatur unterricht, dr Dressel Walter Physik, dr Morgners Kurt Mathe, dr Flechsigs Günter Bio, dr Harzers Arno, s Fräulein Schmidt und dr Herr Kühnel Russisch, de Müllers Gudrun und dr Herr Schumann Geschichte, dr Herr Kummerlöwe Chemie, dr Hüttners Gerhard und dr Herr Reinhard Zeichnen und de Dorle Mehlhorn Handarbeit. Bestimmt känne siech nuch meh ehemolige Schülerinne und Schüler droa erinnern. (rmö)
Erhalten Sie Zugriff auf alle Inhalte auf freiepresse.de
(inkl. FP+ und E-Paper). (endet automatisch)